Ma skiet kinders, toe haarselfArgieffoto bloot ter illustrasie. (Foto: Andri Tambunan / AFP) ŉ Ma van Portland, Oregon, in die VSA het haar twee jong kinders Dinsdag doodgeskiet voordat sy haarself om die lewe gebring het. Luidens internasionale berigte was Ashley Palmer (31) en haar gewese eggenoot, Jenavie (34), in ŉ smerige toesigstryd oor hul kinders, Kayleana Palmer (6) en Xavier Palmer (8), gewikkel. Die twee is in 2018 uitmekaar en is twee jaar gelede geskei. Die Gresham-polisie het Woensdag in ŉ verklaring bevestig dat Palmer, Kayleana en Xavier se lewelose liggame Dinsdag in ŉ woonstel aangetref is. Oregon Live berig dat die liggame omstreeks 07:45 ontdek is nadat die polisie ŉ welsynsbesoek by die Rockwood Village-woonstelblok afgelê het. ŉ Nadoodse ondersoek het bevestig dat dit inderdaad moord en selfmoord was. Die kinders het tot voor hul dood gereeld tussen hul ouers se blyplekke gereis. Die laaste keer wat Jenavie met Kayleana en Xavier gepraat het, het hulle “opgeruimd” geklink. “Kayleana was gek oor eenhoringperde (unicorns) en kon baie mooi verf. “Xavier was mal oor videospeletjies, treine en Lego. Hy het ook graag in die see se branders baljaar. Hulle was baie geliefd en gaan ongelooflik baie gemis word,” het Jenavie aan Oregon Live gesê. Die polisie het nie baie inligting oor die doodsondersoek bekendgemaak nie, maar wel mense wat hulle in ŉ krisis bevind aangemoedig om hulp te soek.